Papersnake/gushiwen huggingface dataset:
郊庙歌辞。祀九宫贵神乐章。豫和
佚名（唐代）

于昭上穹，临下有光。羽翼五佐，周流八荒。

谁其飨之，时文对扬。虞经夏典，兹礼未遑。

黑帝旋驭，青躔导日。金箓上玄，玉堂初吉。

钩陈夕次，銮和先跸。蔼蔼群灵，昭昭咸秩。

帝临中坛，受釐元神。皇灵萃止，羽旄肃陈。

摄提运衡，招摇移轮。光光宇宙，电耀雷震。

夜如何其，明星煌煌。天清容卫，露结坛场。

树羽幢幢，佩玉锵锵。凝精驻目，瞻望神光。

九位既肃，万灵毕会。天门启扃，日驭飞盖。

焕兮棽离，傧兮暗霭。如山之福，惟圣时对。

崇崇泰坛，灵具临兮。铿锽大乐，振动心兮。

神之降矣，卿云郁兮。神之至止，清风肃兮。
题刘玉潭诗
王谌（南北朝）

万古玉潭水，君何独擅名。
多应吟思苦，一似此泉清。
山泽供高隐，江湖已著声。
小诗拈未出，更欲与君评。
再次江左司韵四绝句 其三
许景衡（宋代）

玉粉盛来祗小盘，仁人览物不徒然。岂惟廪赐皆民力，牛磨团团转几千。
和袭美木兰后池三咏·白莲
陆龟蒙（唐代）

素花多蒙别艳欺，此花真合在瑶池。
还应有恨无人觉，月晓风清欲堕时。
徒弟宗璞建施庵请赞
释智愚（宋代）

等是垂慈，初门无户。
璞玉既分兮可观，梵仪顿举兮难睹。
凌霄峰顶看云人，普化堂中第一祖。
题解诗后
张载（魏晋）

置心平易始通诗，逆志从容自解颐。
文害可嗟高叟固，十年聊用勉经师。
过于海舶得迈寄书酒作诗远和之皆粲然可观子
苏轼（宋代）

我似老牛鞭不动，雨滑泥深四蹄重。
汝如黄犊走却来，海阔山高百程送。
庶几门户有八慈，不恨居邻无二仲。
他年汝曹笏满床，中夜起舞踏破瓮。
会当洗眼看腾跃，莫指痴腹笑空洞。
誉儿虽是两翁癖，积德已自三世种。
岂惟万一许生还，尚恐九十烦珍従。
六子晨耕箪瓢出，众妇夜绩灯火共。
春秋古史乃家法，诗笔离骚亦时用。
但令文字还照世，粪土腐余安足梦。
易从师山亭
林逋（宋代）

林表秋山白鸟飞，此中幽致亦还稀。
西村渡口人烟晚，坐见渔舟两两归。
秋风二首
杜甫（唐代）

秋风淅淅吹巫山，上牢下牢修水关。
吴樯楚柁牵百丈，暖向神都寒未还。
要路何日罢长戟，战自青羌连百蛮。
中巴不曾消息好，暝传戍鼓长云间。
秋风淅淅吹我衣，东流之外西日微。
天清小城捣练急，石古细路行人稀。
不知明月为谁好，早晚孤帆他夜归。
会将白发倚庭树，故园池台今是非。
士贵要予赋水轮因广之幸率介卿同作兼呈郭宰
李处权（宋代）

吴侬踏车茧盈足，用力多而见功少。
江南水轮不假人，智者创功真大巧。
一轮十筒挹且注，循环下上无时了。
四山开闢中沃壤，万顷秧齐绿云绕。
绿云看即变黄云，一岁丰穰百家饱。
今年小荒人菜色，斗易衾稠逮昏晓。
古来善政抑兼并，贫富相通俗淳好。
闭糶待价良忍哉，客主遑遑不相保。
令尹贤於郑子产，视民恐伤心皎皎。
朝来戒谕甚丁宁，令下翕然风偃草。
我今亦有在陈厄，回首田园迹如扫。
他年归计一廛氓，抱瓮甘同汉阴老。
颂古四十四首
释师范（宋代）

矜夸富贵，贱卖赤穷。
杀人可恕，无礼难容。
过黄居士山居 其一
李云龙（明代）

居士禅栖处，烟霞入望新。晴窗云作幔，幽磴树宜春。

流水常清意，青山不染身。毋劳天女降，别有散花人。
张渥空谷幽居
弘历（清代）

幽居空谷是伊谁，渥也无端笔写之。留去本来由已耳，武原徒羡又奚为。
秋词二首
刘禹锡（唐代）

自古逢秋悲寂寥，我言秋日胜春朝。
晴空一鹤排云上，便引诗情到碧霄。

山明水净夜来霜，数树深红出浅黄。
试上高楼清入骨，岂如春色嗾人狂。
圣祖仁皇帝挽辞 其一
顾成天（清代）

血气尊亲颈尽延，容真如地盖如天。已增虞舜巡方岁，竟少唐尧在位年。
赵十同饮
韩淲（宋代）

君家兄弟非他人，与尔同寓冰溪滨。醉吟浪宕只这是，天地混溪疑非真。

琢得一句两句出，未必魂魄无精神。知我罪我春秋经，王霸隆替俱埃尘。
题梁锽城中高居
岑参（唐代）

高住最高处，千家恒眼前。题诗饮酒后，只对诸峰眠。
杏溪十首。莲塘
姚合（唐代）

方塘菡萏高，繁艳相照耀。幽人夜眠起，忽疑野中烧。

晓寻不知休，白石岸亦峭。
数花居感旧作
钦善（清代）

浮云心事碧溪边，涓水西流感逝川。隔槛莺花交旖旎，对床词赋尽流连。

香浓怕卷风前幔，墨淡愁书月下笺。重过空廊文物尽，井梧犹自绿含烟。
镜湖
华镇（宋代）

水风不动清光合，十里浑无一点瑕。野客若寻湖上事，不须临水问荷花。
和延州三咏·济胜桥
宋祁（宋代）

溪光倒彴影，彴影跨溪垠。
非论权取意，聊订济涉仁。
奉和圣製元日
晏殊（宋代）

人正肇届时多祜，凤历惟新景载阳。
双阙布和云气郁，千门献寿玉声长。
东风入律三边静，北斗回春万物芳。
朝暇肃诚颁睿藻，缙绅交抃捧尧章。
清明上冢见杜鹃花
陈文蔚（宋代）

春来未听杜鹃啼，但见青山花满枝。俗礼不违聊上冢，他乡寒食叹年时。
白菊
梁存让（明代）

冉冉真疑堕素云，清芬玉质可离群。秋来閒品陶家种，不染铅华独有君。
故夏与南翁往来里社共听松风盘旋久之欲作数语不果近日偶至其下怅然兴怀追赋六言一首
徐瑞（宋代）

夜语连床未了，村醪时复一钟。不怕石头路滑，要听古社松风。
杜甫同谷茅茨
赵鸿（唐代）

工部栖迟后，邻家大半无。青羌迷道路，白社寄杯盂。

大雅何人继，全生此地孤。孤云飞鸟什，空勒旧山隅。
病小愈喜晴
陆游（宋代）

云边采药喜身轻，灯下观书觉眼明。
扰扰已空浮世事，依依还作苦吟声。
又为天地几年客，顿觉轩窗三日晴。
深媿山童怜寂寞，风炉传法煮芜菁。
送伦化主
陈师道（宋代）

赤髭白足可怜生，蹑蹻担囊壮此行。
要致雪峰千五百，不妨兼识谢宣城。
高宗郊前朝献景灵宫二十一首 其十三 文舞退、武舞进用《正安》。
郊庙朝会歌辞（宋代）

于皇乐舞，进旅退旅。一弛一张，笙磬具举。岂惟玩声，象德是似。

神鉴孔昭，福禄来予。
先是奉命十七日早合内外诸臣于五凤楼前祝釐次韵
温纯（明代）

佳节巧连华渚辰，诏传五凤听鸡人。云霄咫尺颜应喜，玉帛趋跄意总真。

即向彤庭歌既醉，先从玉宇赋千春。况闻指日收中贵，念及遗黎处处贫。
寄贺方回
黄庭坚（宋代）

少游醉卧古藤下，谁与愁眉唱一杯。
解作江南断肠句，只今唯有贺方回。
村居图
九皋声公（明代）

东村有隐者，素发飒垂领。
几上种树书，门前钓鱼艇。
粳稌风露深，葭菼天水永。
云飞洞庭小，花落春户静。
怀哉古逸民，披图发孤咏。
渔村杂诗十首再和前韵
薛嵎（宋代）

晴空万里散余霞，一叶渔舟稳似家。
学道未能全寡欲，水边隙地亦栽花。
饮张尔成少参署中
汤斌（清代）

高斋竹柏漏声残，促席停杯兴未阑。千里风尘惊短鬓，十年供奉忆同官。

霜深卫水云帆壮，雪满天雄玉麈寒。北斗共瞻新气象，故人几许在长安？
蒋沙庄居十首 其一
刘弇（宋代）

他日蓬蒿地，吾庐瓦数沟。井泉甘胜乳，庭竹冷先秋。

村落时情淡，田畴岁计优。荆扉轮日掩，最喜近松楸。
天彭行县
李石（宋代）

公馆静寥寥，园亭景物饶。
溪光明短彴，树影荫危谯。
山鸟忽双下，池鱼时一跳。
主人王事简，文酒日逍遥。
忆秦娥（二月二十三日夜松轩作）
毛滂（宋代）

夜夜。夜了花朝也。连忙。指点银瓶索酒尝。

明朝花落知多少。莫把残红扫。愁人。一片花飞减却春。
长汀烟雨
释智愚（宋代）

漪漪远水漾明边，沙鹭风晴刷羽翰。
借使辋川收拾得，江湖莫作画图看。
短歌行
郭世模（宋代）

天东衔烛龙，光景照四溟。羲和揽龙辔，鞭策日夜征。

露华以春晖，霜叶当秋零。危柱无弱弦，急辕无留旌。

华发不再绿，彫颜宁重荣。良辰足行乐，羁旅难为情。

乌程有美饷，为人驻颓龄。玉指陈兰藉，歌钟閒鸾笙。

短章可娱日，意气聊相倾。
忆母遂病三上疏求归不允却赋十诗 其一
倪元璐（明代）

去住寻常事，千图万不能。臂消月半寸，酝恋日三升。

徐庶卧龙代，燕昭死骏兴。如臣真可放，圣主意深宏。
渔家傲（小舟发临安）
侯置（宋代）

本是潇湘渔艇客。钱塘江上铺帆席。两处烟波天一色。云幂幂。吴山不似湘山碧。

休费精神劳梦役。鸥凫难上铜驼陌。扰扰红尘人似织。山头石。潮生月落今如昔。
满江红 奉酬曾端伯使君，兼简赵若虚监郡
向子諲（宋代）

雁阵横空，江枫战、几番风雨。天有意、作新秋令，欲鏖残暑。

篱菊岩花俱秀发，清氛不断来窗户。共欢然、一醉得黄香，仍叔度。

尊前事，尘中去。拈花问，无人语。芗林顾灵照，笑抚庭树。

试举似虎头城太守，想应会得玄玄处。老我来、懒更作渊明，闲情赋。
送黄吟隐游吴门
盛烈（宋代）

寒江买櫂催遄征，何桥缓泛六桥寻鸥盟。
侯门怀刺谒掌傧，何桥散策孤山探梅信。
吟隐豫章之耳孙，调高琢句期颛门。
西江不住来西湖，唤醒晚唐诸老魂。
有时吐出惊人语，定须贵杀雒京楮。
脍炙人口徒属餍，还来双字不堪煮。
行吟荏苒岁欲暮，束装又问吴中路。
节翁旧有珠履缘，何况荐书袖无数。
此行一句直万钱，十句唾手腰可缠。
归来卸却扬州鹤，推敲调度权架阁。
寄徐秋涧
张汝勤（宋代）

怀人渺渺数重山，风月将秋入梦寒。
疑有清风生羽翼，去随明月倚栏干。
次韵和宋宁道太祝许氏园席上
毕仲游（宋代）

雅宴属才华，清诗自一家。高谈落风雨，醉目傲烟霞。

席地疏林隔，传杯小径斜。再来春已老，犹得醉残花。
夏日十二首 其十二
张耒（宋代）

夜色川原合，秋声草木催。星辰随地阔，河汉写山来。

栖鹤凉先警，饥乌夕未回。高楼对斜月，鸣笛正清哀。
庆清朝慢
李清照（宋代）

禁幄低张，雕栏巧护，就中独占残春。容华淡伫，绰约俱见天真。

待得群花过后，一番风露晓妆新。妖娆艳态，妒风笑月，长殢东君。

东城边，南陌上，正日烘池馆，竞走香轮。绮筵散日，谁人可继芳尘？

更好明光宫殿，几枝先近日边匀，金尊倒，拚了尽烛，不管黄昏。
元氏桂轩为敏之赋
王万钟（金朝）

帘捲堂前桂子凉，一轩灯火夜初长。月中春好元无价，天上风来别有香。

棠棣一家同映秀，词林百世继馀芳。閒花野草空无数，掩尽人间独擅场。
春日湖上 其二
吴惟信（宋代）

柳絮漫空雪样轻，梨花风起近清明。山南山北游人闹，屋后屋前春鸟鸣。
挽方通判良翰
林光朝（宋代）

得钱终日走燕寺，抱膝经年动越吟。
想得长安西望眼，只应黄鹄见归心。
偶占与廖绍松
邹元标（明代）

暂借禅林一夜眠，悠悠细雨到窗前。空门即在人间世，泥吐莲花色更鲜。
元日
温庭筠（唐代）

神耀破氛昏，新阳入晏温。
绪风调玉吹，端日应铜浑。
威凤跄瑶簴，升龙护璧门。
雨旸春令煦，裘冕晬容尊。
端午帖子·太上皇后阁
周必大（宋代）

得道本无为，加餐亦应时。
雕盘初荐冰，玉食更葅龟。
江滨梅
王适（唐代）

忽见寒梅树，开花汉水滨。不知春色早，疑是弄珠人。
偈六十三首
释道宁（宋代）

滔滔法海，清浊混流。
湛湛禅河，鱼龙变化。
杳杳无涯际，澄澄彻底寒。
短棹孤舟，徒夸好手。
长竿画舫，方称男儿。
风浪揿天，云雷匝界。
丝纶便掷，不顾危亡。
灵鳌锦尾上钩来，跛鳌盲龟随浪去。
满船装载，月渚芦湾。
共乐升平，同歌道泰。
从前祖业，岂假外求。
截流到岸之人，且道是何面目。
须弥顶上非凡木，白藕峰前得处高。
送王潜圣 其二
徐积（宋代）

一自渡江津，茫然不记春。船谙淮上月，马惯洛阳尘。

可去问唐举，未须惭买臣。终令旧关吏，还似弃繻人。
再作十绝寄胡伯负兵侍仲方尚书
李元实（宋代）

一从艺祖握乾符，元气都凭直气扶。
若欲皇家宗社永，胡家直掘民容无。
送李秀叔吏部拜命赴阙二首
曾协（宋代）

君王念旧数星霜，驿骑风驰诏湿黄。
阔步入趋天北极，旧班联践汉中郎。
好行素志应须力，稳上青云不用忙。
异日相从话功业，知无愧色沮刚肠。
宗太守招饮爱山台出图卷索题久未报也，是秋八月移守宁波为次东坡道场山诗韵成三首 其二
许传霈（清代）

六载重来步层麓，怀人春雨苦空谷。歧途日暮将安之，踯躅危磴碍进足。

何期严濑水淼漫，忽聚萍梗路曲盘。喜约儿童迎竹马，快沾膏泽聆鸣湍。

坐看云岫无心出，当夏凉风铺琴席。红亭白塔开旧颜，翠竹苍松表净植。

尽多风景付云鬟，罗列明窗大几间。犹幸良朋结良会，爱山过客同说山。

爱山爱士评月旦，勤学岂废修途半。经济无非道德腴，我熟闻之望洋叹。
古柳
洪适（宋代）

异时古木蔽岩阿，去盗来兵厄斧柯。老柳如龙寿千百，独全煨烬傲清波。
赠制墨羽人葛太玉
张炜（宋代）

回公胶法不轻传，太玉知机合伴仙。
安得翠云蜚象管，书邀风月上蛮笺。
王升之绝句以诗成有共赋酒熟无孤斟为韵因次其韵 其四
刘跂（宋代）

欲逃苏晋禅，苦乏阳城俸。邻家称子贫，杯酌与君共。
大士既去因迎子刘子小影供之
全祖望（清代）

已知非俗族得驱除，陟降英灵喜廓如。敢道登堂许私淑，修吾书更护吾车。
送卢秀才应举
贯休（唐代）

几载阻兵荒，一名终不忘。还冲猛风雪，如画冷朝阳。

句好慵将出，囊空却不忙。明年公道日，去去必穿杨。
病腹承子约弟以导引方见示
皇甫汸（明代）

经笥深惭边氏腹，文园空卧子云身。秘方为谢传鸿苑，端坐宁辞学鸟申。
咏案头四俊 珠麝墨
张玉娘（宋代）

兰煤薰透漏星房，苍璧无痕晕漆光。万杵龙珠凝海水，十分麝泪泣玄霜。

松烟入砚还矜色，江雨翻云别有香。风静月林秋气逼，满天诗思动清商。
南柯子（塔院僧阁）
陈与义（宋代）

矫矫千年鹤，茫茫万里风。阑干三面看秋空。背插浮屠千尺、冷烟中。

林坞村村暗，溪流处处通。此间何似玉霄峰。遥望蓬莱依约、晚云东。
乙巳春次中隐先生韵
杨冠卿（宋代）

种满人间桃李春，门阑旧物讵忘情。
江湖若也有闲地，著我一犁春雨耕。
清溪小姑曲
屠瑶瑟（明代）

小姑何代女，明妆清溪曲。
风吹香粉销，水映眉痕绿。
野庙寂无人，日暮飞属玉。
阮郎归·耒阳道中为张处父推官赋
辛弃疾（宋代）

山前灯火欲黄昏，山头来去云。鹧鸪声里数家村，潇湘逢故人。
挥羽扇，整纶巾，少年鞍马尘。如今憔悴赋招魂，儒冠多误身。
送谅弟丞邵阳
韩元吉（宋代）

春水生南涧，吾衰久索居。
三年迁作别，数字且频书。
文史差无负，田园慨未余。
常存爱民意，门户有权舆。
寄题洋川与可学士公园十七首 其十五 寒芦港
吕陶（宋代）

悠悠江湖思，扰扰声名累。溪上见芦花，宁无慊然意。
张长史今岁仍得见于越上长史遂出此展之可爱成佳物也主者宝之
米芾（宋代）

吴人善砧理，恶楮化为美。其他亦仿此，第未知之耳。
薄暮赵户部良弼官署西园同郑山人中伯醉赋四首 其三
谢榛（明代）

园中有亭沼，宦邸得幽栖。曲折由人胜，深沉使客迷。

竹枝风外袅，莲叶雨中低。我欲尽奇绝，明朝还杖藜。
奉和御製读后魏书
夏竦（宋代）

伟哉登国世，灵武定戎兵。
拓土能图大，求才实励精。
公侯新爵重，台省旧风清。
自匪谟长世，鸿图岂易成。
河桥春别
司马光（宋代）

河桥春尽送君归，又惜无欢度此时。
乱花满眼遮人望，不见行尘空酒旗。
信州闻通寺题僧砌下泉
曹松（唐代）

细声从峤足，幽淡浸香墀。
此境未开日，何人初见时。
耗痕延黑藓，净罅吐微澌。
应有乔梢鹤，下来当饮之。
觅松江水
李正民（宋代）

啄腐吞腥聊当肉，消烦止渴必资茶。凭君为汲松江水，活火煎来泛乳花。
送沈翔
牟融（唐代）

江上西风一棹归，故人此别会应稀。清朝尽道无遗逸，

当路谁曾访少微。谩有才华嗟未达，闲寻鸥鸟暂忘机。

临岐不用空惆怅，未必新丰老布衣。
士师诗
项安世（宋代）

画邱置学明如星，顽民殄戮何可矜。
井田一变乡校废，斯民何往非干刑。
三复名言子曾子，不独阳肤当守此。
未经师傅儿犹痴，尽在哀矜君勿喜。
星郎先生挽词
林朝崧（清代）

曾下元方拜，余先识阿群。辖投怀畅饮，扫榻忆论文。

谊以忘年怀，情缘世好殷。佯狂偏爱我，老病却忧君。

一别经芳岁，相思隔暮云。素书犹问候，凶讯忽惊闻。

太息仪型远，谁知著作勤。词章吾友绍，德行里人尊。

印岫舒霞绮，房溪漾縠纹。回瞻游宴处，长怆死生分。

礼欠灵软送，神驰宿草坟。怀哀诗满幅，寄侑纸钱焚。
胡笳十八拍 第一拍
李纲（宋代）

四海十年不解兵，朝降夕叛幽蓟城。杀气南行动天轴，犬戎也复临咸京。

铁马长鸣不知数，虏骑凭陵杂风雨。自是君王未备知，一生长恨奈何许。
登越州城楼
王安石（宋代）

越山长青水长白，越人长家山水国。
可怜客子无定宅，一梦三年今复北。
浮云缥缈抱城楼，东望不见空回头。
人间未有归耕处，早晚重来此地游。
越来溪
杨备（宋代）

临流何必吊前非，且说吴宫得意时。
夹岸桃花烟水绿，画船安稳载西施。
晚步汴堤始见晚色次夜与蔡君
李之仪（宋代）

昨日行河堤，柳色绿如埽。只疑晚烟罩寒林，细看始知晚已到。

晚来本不与我期，病中蹉却晚来时。尘埃雨过风不起，但见红紫咄咄陵高枝。

年年见晚随分喜，今年见晚略无意。泊然相遇等幻化，况是客愁如梦里。

前年随晚入都门，去年探晚海上村。今年作客还到此，万里漂浮谁与论。

故人邂逅罗酒樽，白发相逢情更亲。身世崎岖有底急，终日裂脐如归云。

倚门几夜环连梦，勃窣稚子行逡巡。扁舟早晚东南奔，车马纷纷愁杀人。
九歌·大司命
屈原（先秦）

广开兮天门，纷吾乘兮玄云。
令飘风兮先驱，使涷雨兮洒尘。
君回翔兮㠯下，逾空桑兮从女。
纷总总兮九州，何寿夭兮在予。
高飞兮安翔，乘清气兮御阴阳。
吾与君兮齐速，导帝之兮九坑。
灵衣兮被被，玉佩兮陆离。
壹阴兮壹阳，众莫知兮余所为。
折疏麻兮瑶华，将以遗兮离居。
老冉冉兮既极，不寖近兮愈疏。
乘龙兮辚辚，高驰兮冲天。
结桂枝兮延伫，羌愈思兮愁人。
愁人兮奈何，愿若今兮无亏。
固人命兮有当，孰离合兮可为？
江湖伟观
徐集孙（宋代）

昔日山中一小亭，重新轮奂转峥嵘。
着身梯磴千层上，到眼江湖两派明。
鼎药丹成仙已去，杯泉墨冷水犹清。
寿星炯炯无今古，长照东南王气生。
丁巳灯夕前六日观抱拙寄敏斋韵因事有感走笔
释斯植（宋代）

萍迹倚春风，春光苦未浓。
人间连日事，尘外一宵钟。
远雁书难寄，残碑字已封。
幽人住城市，清梦两三重。
八月十一夜风月可爱自前屋觅酒不得而归小诗
杜范（宋代）

晚烟轻拂乱山横，落日才收月已明。
万顷孤光低阔野，一天寒色带疎星。
交情要与秋容淡，携手难禁夜气清。
惯识醉中风月好，不知风月更宜醒。
雨中游天竺灵感观音院
苏轼（宋代）

蚕欲老，麦半黄，前山后山雨浪浪。
农夫辍耒女废筐，白衣仙人在高堂。
未庵为吴应祥隃赋
陈郁（宋代）

木主乎东义近仁，斯庵名此称斯人。
遥知虚室萧间地，生意满怀都是春。
八桂堂池上赏莲纳凉
张孝祥（宋代）

山月半池白，水风终夜凉。蛙声作鼓吹，芰制为衣裳。

万里俱远客，三人同一觞。但使岭海丰，此乐未渠央。
次单君范遗次儿韵效鲁直体
陈著（宋代）

世变不常有阴晴，吾道由来自坦平。
安得天资白受采，要凭学力浊为清。
三日刮目迎吕逊，一月坐春盍孔程。
便须从今加鞭去，庶免辕越辙幽并。
偈三十五首 其十四
释祖珍（宋代）

佛不远人，即心而證。法无所著，触境皆如。
出都留别林亚清夫人 其二
徐德音（清代）

元冥飞霰岁将终，去住无端任转蓬。未易相逢轻作别，预思后会傥能同。

惊飙眯目边沙白，衰草黏天猎火红。长路关山如见忆，诗篇莫惜寄邮筒。
送唐寺丞丈解郡绂东归一首
度正（宋代）

北溟有脩鳞，其大无匹俦。化而为羽翼，顷刻遍九州。

天地吾一体，日月吾双眸。一饮万斛泉，一饭万头牛。

藏修丘壑间，昂昂亦无求。尘寰何迫隘，飞鸣不自由。

虾蟹及蛙黾，孤豚及青鼩。纷纷如猬毛，乘时恣喧咻。

其耳若不闻，其声转清幽。其貌甚閒暇，其心亦休休。

长思日月明，西天云雾收。东至于蓬莱，西至于昆丘。

北至于穷发，南至于不周。宇宙渺一视，去息无拘留。

我欲效鹤雏，鸣和声相酬。终焉附其翼，一旦凌空游。

使彼毛羽虫，垂头自怀羞。此心如白璧，秋阳照江流。
题仁王横山阁
郑侠（宋代）

案俯横山跨海来，拂云高阁为谁开。
荒溪古木间猿洞，明月白谁空钓台。
晓日东风龙夭矫，秋风西峡凤徘徊。
居然静卧江南岸，天堑波涛亦壮哉。
新春喜陈嘉自娄东至三首 其一
黄淳耀（明代）

春江容易拔船头，小艇东来恰顺流。草色苔痕门径浅，葱汤麦饭主宾幽。

清言斐亹晨将夕，古意萧条乐更愁。稛载却看垂橐去，停云霭霭思悠悠。
宗人宅仁在阁
李覯（宋代）

江南尽是山水地，君子固求仁知名。
可怜尘土不到眼，只有云泉相伴清。
人间扰扰知何在，日暮悠悠空斗行。
明月一栏风一枕，醉乡犹可过浮生。
城西龙祠二首 其二
吕陶（宋代）

林密溪寒锦浦西，千年灵宇旧凭依。竹村迎路堪行乐，麦垄连云已应祈。

诗将早从吟社去，游人暮到醉乡归。隼旟莫倦徘徊久，化日舒长未夕辉。
季春贺门人陈廷瑜新婚 其一
苏继朋（清代）

笙歌满院醉春风，翠绕珠围烛影红。百两在门星在户，瑶池春煖戏双鸿。
修书院学士奉敕宴梁王宅赋得树字
张说（唐代）

虎殿成鸿业，猿岩题凤赋。既荷大君恩，还蒙小山遇。

秋吹迎弦管，凉云生竹树。共惜朱邸欢，无辞洛城暮。
酒泉子·长忆西湖
潘阆（宋代）

长忆西湖。尽日凭阑楼上望：三三两两钓鱼舟，岛屿正清秋。
笛声依约芦花里，白鸟成行忽惊起。别来闲整钓鱼竿，思入水云寒。
哭王子直 其一
刘攽（宋代）

积水忽变浊，聚星无复光。风流都灭尽，天理竟冥茫。

过事皆陈迹，馀哀祇泪行。遥怜转麈柄，顾影夜灯旁。
追和向苏州舟次京口闻召诸公简朝中知旧
周紫芝（宋代）

圣主思清战骑埃，尽将尺一起群才。匈奴莫向云中入，尚父今从海上来。

绣祫不当毡毳用，玉关宁为犬羊开。公冠已挂知何事，犹有忠肠日九回。
山花子 梅开，悼两大人
张令仪（清代）

云中鸾鹤杳难攀。亭树凄凉昼掩关。屋角老梅开遍也，倩谁看。

掩色年年标玉骨，幅巾何处觅苍颜。暮上小楼还一望，泪痕斑。
次郡太守刘朔斋秋晚谒谢朓亭小饮三首 其二
程炎子（宋代）

一祷心香雨便晴，万家和气酿成醺。时方入到昭亭路，风已吹开叠嶂云。

话向禅中参冷淡，心于静处息纷纭。麦畦邂逅长沮语，想彻黄堂亦喜闻。
云根石
郑国辅（宋代）

满耳环佩声，云根线寒玉。
雨过勿雷吼，老龙鼾正熟。
雨中作
陆游（宋代）

风声如翻涛，雨点如撒菽。
皇天念此老，一为洗烦促。
呼童取短檠，聊展旧书读。
凄然对孤影，感叹衰鬓秃。
兀如老病马，关河久在目；伏枥虽已疲，连云思苜蓿。
千秋岁·咏夏景
谢逸（宋代）

楝花飘砌。蔌蔌清香细。梅雨过，萍风起。情随湘水远，梦绕吴峰翠。琴书倦，鹧鸪唤起南窗睡。
密意无人寄。幽恨凭谁洗。修竹畔，疏帘里。歌余尘拂扇，舞罢风掀袂。人散后，一钩淡月天如水。
送雍丘任少府
李端（唐代）

丛车饯才子，路走许东偏。远水同春色，繁花胜雪天。

鸟行侵楚邑，树影向殷田。莫学生乡思，梅真正少年。
再用韵答饶计使
赵汝腾（宋代）

周原愔愔隶台纲，茶篚驰供玉食香。贡重郑男难并列，品珍考叔未曾尝。

乳花烹就分清贶，英草吟成属大方。后蔡前丁同入讽，令人怀古九回肠。
享太庙乐章。长发舞
魏徵（唐代）

濬哲惟唐，长发其祥。帝命斯祐，王业克昌。

配天载德，就日重光。本枝百代，申锡无疆。
还萧几道诗卷
王令（宋代）

武夷山骨插青冥，秀气中蟠产俊英。
高似君平于市隐，穷如东野以诗鸣。
骅骝老骋青云足，绿绮纯含太古声。
顾我自忧衰病久，为君双眼暂时明。
沛中
梁佩兰（清代）

黄河西出南徐路，马首经过识沛中。一代帝王还故里，几家鸡犬入新丰。

天垂芒砀云疑在，山拥彭城气已空。汤沐昔时诸父老，相逢谁为述歌风？
吴岩子徵和起句原韵 其二
王端淑（清代）

长堤梅格渐生香，叠入奚童旧锦囊。离绪征帆寒雁远，移文秀笔淡山光。

花含碧玉裁清佩，云映芝眉剪绿裳。解得苑莺调柳色，束红凝目望华章。
和麟老韵五绝
王炎（宋代）

清如野鹤有仙骨，閒似片云无俗情。
试问老人那得病，定应金粟是前生。
泊无碍定庵二首
钱时（宋代）

定庵回首几春风，坏砌颓檐咽暮钟。
惟有窗间双月桂，花开还似旧时红。
杂题十首
刘克庄（宋代）

鸡絮交懽远，琵琶寄恨深。
早知胡地冷，永巷亦甘心。
春溪二首
艾性夫（元代）

嬾溪晴稳麦风斜，桥影欹倾水见沙。
十里荒陂自春色，一双鸂鶒啑杨花。
十六夜月色甚明与客棹舟至普宁寺
周紫芝（宋代）

昨宵明月共千里，今夕极天无一云。不知谁令太虚空，着此一一白玉盆。

长空与月慰愁眼，良夜得酒含微醺。天公有约不可负，急荡两桨凌江濆。

更携江上满船月，来打寺下三更门。脩廊夜寂风叶乱，古佛不语残膏存。

老禅今夕但拍手，狂客数辈空馀樽。高谈剧语天亦怒，白璧故遣云相吞。

人言祸福真倚伏，欢常有馀饮不足。篙师促客归去来，夜半风颠浪如屋。
鹊桥仙 其一 七夕柬范龙仙
董元恺（清代）

蛛丝暗卜，綵线频穿，此夜倚栏多少。纵教痴绝似牵牛，偏消受、天孙机巧。

百子池边，长生殿里，一点梦魂难到。被驱原只为逋钱，料天也、应须一笑。
秋日道中寄丁星墅
李奉翰（清代）

乍见江枫叶已丹，偶然别绪上眉端。秋花小阁人欹枕，疏柳长眉我据鞍。

雁影云随天际远，潮声风送晚来寒。未残丛菊还宜醉，好把新篇寄与看。
李端明宅花烛席上赋
梅尧臣（宋代）

百两礼将陈，王家集上宾。
花光浓照席，烛艳暖回春。
已接冰壶润，宁辞翠斝醇。
自惭持短调，重对玉堂人。
恋绣衾
陈允平（宋代）

缃桃红浅柳褪黄。燕初来、宫漏渐长。任日转、花梢也，倚兰屏、犹未试妆。

秦鸾旧曲无心理，忆年时、相傍采桑。听绿树、娇莺啭，一声声、都是断肠。
布袋赞 其三
释绍昙（宋代）

赤脚走红尘，道是真弥勒。买弄臭皮囊，大地无人识。

无人识，急急回头，已迟八刻。
雪二首
温庭筠（唐代）

砚水池先冻，窗风酒易消。鸦声出山郭，人迹过村桥。

稍急方萦转，才深未寂寥。细光穿暗隙，轻白驻寒条。

草静封还折，松欹堕复摇。谢庄今病眼，无意坐通宵。

羸骖出更慵，林寺已疏钟。踏紧寒声涩，飞交细点重。

圃斜人过迹，阶静鸟行踪。寂寞梁鸿病，谁人代夜舂。
金篯孙梧下定诗图
夏孙桐（清代）

长水号诗国，朱钱挈其领。后劲得金侯，维桑慕遗謦。

尚论衎石翁，厥旨在深静。君诗固绚烂，骨味弥隽永。

善学鲁男子，神似非形影。射石必没羽，霸才讵浪骋。

不貌为平淡，尘嚣已悉屏。论古即自道，代兴定首肯。

十年共铅暂，酬唱惭蛙黾。小沼蹙微澜，奚足望千顷。

蠡洄谬相许，甘苦略能省。小别阅三秋，进德晚逾猛。

喜见归田集，一一亲手整。应知桑榆际，孜孜犹汲绠。

图绘告功成，枣梨应儿请。诗人例多穷，君独得天幸。

笑我最濩落，老不归乡井。伤离复念乱，诗与人俱冷。

西风木叶下，目极江湖迥。读诗当披图，缀言聊撞筳。
鱼虾
张耒（宋代）

一尺盆池数种荷，鱼虾亦解起风波。
尔来未识天池乐，更有鲸鹏奈尔何。
玉楼春
高观国（宋代）

春烟澹澹生春水。曾记芳洲兰棹舣。岸花香到舞衣边，汀草色分歌扇底。

棹沈云去情千里。愁压双鸳飞不起。十年春事十年心，怕说湔裙当日事。
阴陵
梅询（宋代）

龙虎相驱逐，干戈事战争。
千重汉围合，一夜楚歌声。
凄凉七十战，散漫八千兵。
失道欺田父，穷途遇灌婴。
天亡终不悟，览古亦伤情。
题惠山文昌宫
侯凤芝（清代）

凿翠开灵宫，低墙补山缺。下有流泉深，澹然静而洁。

入山不见山，探奇在一室。高阁忽登临，槛外峰崒屼。

丛桂生石间，根与石为一。境寂无人声，遥望云一抹。

怅然忆先人，手痕在石碣。
次韵石七三六言七首 其二
黄庭坚（宋代）

生涯一九节筇，老境五十六翁。不堪上补黼黻，但可归教儿童。
陪林守游南湖月下歌
王质（宋代）

紫霄峰头云破涌明月，翠华洞里烟冷生清风。水光上下相映碧，小舟飞入玻瓈中。

荷露白凝珠，蓼花红缀米。沈沈水晶宫，金波几千里。

君不见风流太守醉似泥，倒著接䍦骑马归。南湖风月君不知，问君何似高阳池。

翡翠杓，金叵罗，劝君一杯酒，听我南湖歌。清风明月万古长如此，有酒不乐将奈何。
赐游东苑诗九章 其七 御苑
杨士奇（明代）

群植斯蕃，盎乎凝春。中和之推，时育之仁。惟帝之仁，始内及外。

保合太和，爰暨四海。
铁罗汉颂
黄庭坚（宋代）

人言怖魔像，非金亦非铁。
若作世金铁，开士亦不现。
禅坐应念往，一钵千家供。
顺佛遗敕故，不宣示神通。
有为中无为，火聚开莲花。
无为中有为，甘露破诸熟。
魔子目怖畏，我无怖畏想。
或欲坯熔之，为己富贵梯。
赖世主慈观，虎兕失爪角。
或得野狐书，有字不可读。
狐涎著其心，字义皆炳然。
却来观六经，全是颠倒想。
今世青云士，慎莫作此解。
宫文学转王官致政
卢龙云（明代）

王门堪吏隐，虚左待君来。醴酒恩非薄，长裾念已灰。

未临都讲席，先上望乡台。桃李阴初合，含情更一杯。
送新姜与葺芷
郑清之（宋代）

仲尼胡不彻姜食，损智深讥藏戏剧。
将以愚民岂其然，半山失戏为动色。
拗执谁解镌此老，一时凿说契角臆。
我疑谂之神农书，增壮胃腑良有力。
吕令音商其味辛，调芼鱼蔬蘗香稷。
方冬沃土培其根，陇畦分封随壤息。
长须视苗廑献新，先时斸取奋锄棘。
青株斯拔薤本重，红萁半露蓤包侧。
骈指惊看产漆园，胝足疑为导积石。
欲捣芳辛入虀臼，为怜肤理傲金狄。
仆命荠荼涴诗雅，肩差梅桂班内则。
笑加束缚代书鲤，持助饔庖脍银鲫。
旱年宜姜谚有之，今岁雨多生意啬。
小摘酸寒类甲菜，大何婴冒期膝席。
公羊谷梁汝往哉，反音一笑当勿劾。
诉衷情（客中）
刘仙伦
（宋代）

征衣薄薄不禁风。长日雨丝中。又是一年春事，花信到梧桐。

云漠漠，水溶溶。去匆匆。客怀今夜，家在江西，身在江东。
送郑宪酒
张栻（宋代）

晴日南山几杕俱，跻高选胜不须扶。也知坐上多佳客，可著青州从事无。
八月十四夜小雨
吕南公（宋代）

小雨遮空意未回，轻风迎夜势初来。青楼月好人何在，锦帐灯初扇自开。

四七功名真土芥，一千期运亦烟埃。会须放纵云雷手，不到人间有剩才。
櫂歌行
陆机（魏晋）

迟迟暮春日。天气柔且嘉。
元吉降初巳。濯秽游黄河。
龙舟浮鹢首。羽旗垂藻葩。
乘风宣飞景。逍遥戏中波。
名讴激清唱。榜人纵櫂歌。
投纶沈洪川。飞缴入紫霞。
予邓峒□巽斋欧阳先生为淦邓峒赋诗以孝子慈
文天祥（宋代）

乃翁犹旅殡，霜露几焄蒿。
日与清江游，云连桂岭高。
时无郭元振，梦有令狐绹。
目断方田墓，招魂我欲骚。
题李成所画十册 其八 雪溪仙馆
黄公望（元代）

大树小树俄变玉，千峰万峰忽失青。高人深掩茅屋卧，不羡围炉醉复醒。
凤凰台上忆吹箫 忆菊花
沈鹊应（清代）

枫冷吴江，雁飞南浦，家家黄叶堆门。听暮砧声急，日已黄昏。

记忆当时三径，尽飘零、松菊犹存。荒城里、止看摇落，未见花繁。

销魂。故乡此际，佳节醉西园，篱畔芳樽。念秋光狼藉，安得移根。

屈指重阳将近，思往事、杳杳无痕。伤情处，但看鸦飞，水绕孤村。
寄同年朱景渊通判八首
刘宰（宋代）

古人重结交，一诺轻千金。
嗟我与夫子，论交岁月深。
一别三十年，两鬓霜雪侵。
愿言益自强，雁来时寄音。
寄白石姜尧章
苏泂（宋代）

稽山却棹酒船回，泠水湾头两意开。
一路有诗吟不稳，当时悔不共君来。
荆渚中流回望巫山无复一点戏成短歌
范成大（宋代）

千峰万峰巴峡里，不信人间有平平。
渚宫回望水连天，却疑平平元无山。
山川相迎复相送，转头变灭都如梦。
归程万里今三千，几梦即到石湖边。
谢惠佛指柑用前韵
黄衷（明代）

南枝还爱向阳方，抱瓮宁辞引小塘。渴梦顿回虚阁静，澄心真小绀园芳。

洞庭皇橘空多本，金谷珊瑚谩几章。嘉实明年应可咏，锦囊来共踏清霜。
衡山舟中晓望
龚大万（清代）

长夜不成寐，船窗小月明。岸花醒酒气，人语落江声。

作客经年惯，闲愁镇日生。又逢佳节近，惆怅故园情。
上留尚书
何梦桂（宋代）

昆明池劫化灵缁，梦觉功名忝一炊。钟子未将南操变，庾公空抱北朝悲。

归来眼底湖山在，去后心期浙水知。白发门生怜未死，青袍留得裹遗骴。
凌歊台六首
吴芾（宋代）

簿书终日困拘挛，每到凌歊意豁然。
千里日光斜照水，一川草色远连天。
青山顶上玄晖宅，采石江头太白船。
俱在目中浑可乐，何妨时复一扬鞭。
断蛇沟
潘梅（明代）

白蛇中断此荒丘，汉祚炎炎四百秋。霸业已随灰烬灭，遗踪犹说断蛇沟。
巫山
华岳（宋代）

碧簪千丈倚巴江，暮雨朝云总是常。
山势插天宫殿少，不知何处是高堂。
夜归
文天祥（宋代）

市桥灯火未阑珊，一簇人家树影间。
想把神仙争羡我，不知我正羡渠閒。
唐儿歌
李贺（唐代）

头玉硗硗眉刷翠，杜郎生得真男子！
骨重神寒天庙器，一双瞳人剪秋水。
竹马梢梢摇绿尾，银鸾睒光踏半臂。
东家娇娘求对值，浓笑书空作唐字。
眼大心雄知所以，莫忘作歌人姓李！
送林博士赴九江贰守任
罗钦顺（明代）

手裁桃李尽成阴，此去应劳抚字心。清酒几行赊后会，朱弦三字有遗音。

炉峰日射香烟紫，湓浦潮添雪水深。解愠风行吾亦快，不妨题句满东林。
题画梅
邾经（元代）

疏烟小晕生瑶岛，仙鉴星明试妆早。云母围风晓未寒，玉龙嘶妆春不老。

忆昔相逢萼绿君，别来珠佩留苍云。素鸾惊舞月破碎，琼台歌断音纷纷。

灵㕙解点玄霜汁，粉靥冰花照人湿。返魂竟失箧中香，翠羽悲啼声转急。

纷吾欲下巫阳招，楚骚遗恨湘川遥。书凭凤女双飞翼，泪掩鲛妃一尺绡。
农里诗
许询（魏晋）

亹亹玄思得，濯濯情累除。
题照上人迎翠轩二首 其二
杨万里（宋代）

参寥癞可去无还，谁踏诗僧最上关。欲具江西句中眼，犹须作礼问云山。
昝公溉
文同（宋代）

晚泊昝公溉，船头余落晖。
携家上岸行，爱此风满衣。
村巷何萧条，四顾烟火稀。
问之曰去岁，此地遭凶饥。
斯民半逃亡，在者生计微，
请看林木下，墙屋皆空围。
好田无人耕，惟有荆棘肥。
至今深夜中，鬼火流清煇。
众稚闻此语，竞走来相依。
错莫惊且哭，牵挽求速归。
偈倾一百六十九首
释智朋（宋代）

雪窦头上锥，脚下劄。
拍拍是令，成就一切世界。
并州少年行
元好问（金朝）

北风动地起，天际浮云多。登高一长啸，六龙忽蹉跎。

我欲横江斗蛟鼍，万弩迸射阳侯波。或当大猎燕赵间，黄熊朱豹皆遮罗。

男儿万马随撝诃，朝发细柳暮朝那。扫云黑山布阳和，归来明堂见天子，黄金横带冠峨峨。

人生只作张骞傅介子，远胜僵死空山阿。君不见并州少年夜枕戈，破屋耿耿天垂河，欲眠不眠泪滂沱。

著鞭忽记刘越石，拔剑起舞鸡鸣歌。东方未明兮奈夜何！
方去言府判挽诗二首
方回（元代）

诸老非前日，吾宗有若人。
大圭全粹质，劲柏挺长身。
仓卒完乡县，艰难寝战尘。
深惭铭笔短，未足永坚珉。
书秦处度所作松石
释祖可（宋代）

怜君作诗自无敌，游戏诗馀画成癖。高堂奋袖风雨来，霜干云根动秋色。

长怀祝融天柱峰，万年不死之乔松。观君此画已无斁，不复望云支瘦筇。
宫词一百首
岳珂（宋代）

合宫复古肇精禋，心学重开圣制新。
广殿邃严金作榜，自将明德逆三神。
杂诗 其六
盖方泌（清代）

万物如蜩翼，恣睢恒多尤。茅茨安华屋，缊袍丽衮裘。

寒泉旨醽醁，藜藿逾珍羞。维彼象有齿，乃致焚身忧。

维彼雉有尾，乃中牺牲求。金谷尚奢侈，终为奴辈谋。
云阳馆怀谷口
韦应物（唐代）

清泚阶下流，云自谷口源。念昔白衣士，结庐在石门。

道高杳无白，景静得忘言。山夕绿阴满，世移清赏存。

吏役岂遑暇，幽怀复朝昏。云泉非所濯，萝月不可援。

长往遂真性，暂游恨卑喧。出身既事世，高躅难等论。
秋思十首 其一
李纲（宋代）

朝来秋色高，西山有爽气。开轩远相望，自得静中意。

那知宋玉悲，肯洒杨朱泪。逍遥天地间，俯仰可无愧。
次韵答沈明远
韩元吉（宋代）

如君绝足向风尘，顾我宜为途路人。
阿买八分时自笑，阮瞻三语讵能新。
狂谈尚欲嘲风伯，妙笔真堪赋洛神。
得酒相寻那厌数，醉归官长示应嗔。
酬诸公宿镜水宅
严维（唐代）

幸免低头向府中，贵将藜藿与君同。阳雁叫霜来枕上，

寒山映月在湖中。诗书何德名夫子，草木推年长数公。

闻道汉家偏尚少，此身那此访芝翁。
咏南山诸胜 归隐桥
杨杰（宋代）

道人从此归，影不入廛市。端坐笑浮云，往来太多事。
风入松（酌惠山水）
张炎（宋代）

一瓢饮水曲肱眠。此乐不知年。今朝忽上龙峰顶。却元来、有此今泉。洗却平生尘土，慵游万里山川。

照人如鉴止如渊。古窦暗涓涓。当时桑苎今何在，想松风、吹断茶烟。著我白云堆里，安知不是神仙。
泾皋十咏 其二 宗祠双桂
顾书绅（清代）

百年遗泽宛如新，庭桂双株冠等伦。风送异香闻十里，石栏珍重奉清尘。
句
钦宗（宋代）

秋来一凤向南飞。
汉川
晁公溯（宋代）

道路通襄野，风烟近楚天。
地卑荒巨泽，山断见平川。
舟楫自此去，音书谁与传。
西南是巴峡，应尽落霞边。
潘君理以尊人诔文见属赋谢
郑学醇（明代）

尧阶逊箕颍，汉禄辞黄绮。冥鸿渐九逵，潜虬媚渊水。

絓组世所荣，幽贞自君子。懿哉脩嫭人，遥遥振芳轨。

秉志惟达生，宁暇掇青紫。燕赵惬奇游，园庐竟栖止。

垢气曾不婴，令誉存终始。高揖谢人群，恭敬遗桑梓。

潜德信璠玙，编摩须国史。欲镌有道文，愧匪中郎比。
咏华林书院
钱若水（宋代）

居近华林对白云，义风深可羡人伦。
儿孙尽得诗书力，门巷偏多车马尘。
楼上落霞粘笔砚，池边怪石间松筠。
乡闾岂独民迁善，阶砌无关鸟亦驯。
朱实垂庭红橘熟，清香袭坐药畦春。
他年好卜为邻住，悔葺吾庐洛水滨。
塞上即事
吴商浩（唐代）

身似星流迹似蓬，玉关孤望杳溟濛。寒沙万里平铺月，

晓角一声高卷风。战士殁边魂尚哭，单于猎处火犹红。

分明更想残宵梦，故国依然在甬东。
次韵李端叔见寄
释德洪（宋代）

一官游戏且同尘，梦寐江湖亦可人。轩冕久知身是寄，鱼虾才说口生津。

解嘲镜里萧疏发，时吐毫端浩荡春。自古浯溪好风月，买山终欲与君邻。
别中都明府兄
李白（唐代）

吾兄诗酒继陶君，试宰中都天下闻。
东楼喜奉连枝会，南陌愁为落叶分。
城隅渌水明秋日，海上青山隔暮云。
取醉不辞留夜月，雁行中断惜离群。
黄田道中
王允皙（清代）

睛坡软翠媚烟萝，作剧东风孰奈佗！不与春山借颜色，道旁争得见愁娥。
次韵杨廷秀太和万安道中所寄七首
赵蕃（宋代）

旧说洛阳天地中，遂令北客病南风。
只今政教通南粤，亦有大寒桑树红。
送任子敏司丞赴北
黄庚（元代）

鞭影拖云入帝京，少年正好作功名。不辞驿骑三千里，欲奋鹏抟九万程。

白玉楼中挥翰墨，黄金台上被恩荣。何须折柳送行色，只写诗篇话别情。
定山
释月涧（宋代）

诸缘外息心无喘，堕在那伽那一机。蹉口一回轻噫欠，疾雷轰破五须弥。
次韵和内避乱
倪灿（清代）

烽火连连动九秋，赤眉闻说躏常州。家山迢递长年别，骨肉分离几处愁。

竖子剖符游釜底，庸臣持节饮刀头。牛衣空作忧时语，回首关河涕泗流。
寄题程氏菊庄
马廷鸾（宋代）

瓮里醯鸡千岁灭，天边苍狗万重云。
长生阅世凭何术，欲制颓龄藉此君。
高山流水·弹琴
饶芝祥（清代）

刺桐花外雨丝丝。正湘纹、午梦惊回。睡起泪沾衣。

芳情不遣人知。慵料理、酒斝茶卮。拍幽恨惟有，膝横玉柱，手按金徽。

况卓娘薄命，新谱白头词。

堪悲。相亲不相见，凭腕下、写出相思。征棹已迟迟。

鱼腹书尚依稀。最凄凉、鹊别鸾离。从此后羡煞，秦家箫玉，彩凤双飞。

空思量昔日，同启锦囊时。
招真词
康与之（宋代）

白鹤巢兮丹井空，蓬山杳兮烟霞蒙。
陵谷变兮今古，木叶下兮秋风。
飞仙去兮朝太微，黄冠野服兮以游以嬉。
餐霞卧月兮世不我违，与世涤映兮天门可驰。
苍龙嗥兮云漫扉，石泉冽兮山芋肥。
俯仰宇宙兮日月蔽亏，灵秀回薄兮野芳呈姿。
山中之乐兮万化莫移，仙人不来兮隐者曷归。
赋王立之承奉园亭 泠然斋
释道潜（宋代）

虚室昼生白，清风袭衣屦。圆蒲燕坐人，泠然欲仙去。
成都遨乐诗二十一首·三月十四日太慈寺建乾
田况（宋代）

赤精流景铄，朱夏向清和。
绀宇修祠盛，华封祝庆多。
簪裳千载遇，钟梵五天歌。
远俗尤熙泰，皇猷信不颇。
晤刘效斟因忆海峰先生
吴定（清代）

历历关西痛，言之不忍详。因君来歙浦，触我忆枞阳。

语少衣多涕，愁深夜更长。遗书谁护惜，终古此牵肠。
颂古七首 其七
释胜（宋代）

乙巳大人丘，丛林为寇雠。利牙如剑戟，生杀有来由。
送古之奇赴安西幕
李端（唐代）

畴昔十年兄，相逢五校营。今宵举杯酒，陇月见军城。

堠火经阴绝，边人接晓行。殷勤送书记，强虏几时平。
八月十一日晨兴三首 其二
张耒（宋代）

端居岁已宴，杖履亦萧然。云露窗前日，秋明树外天。

大江寒欲落，诸岭霁逾鲜。白首无聊剧，昏昏只醉眠。
龙门呈心老
王之道（宋代）

千山倚天高，一径穿云斜。忽然见楼阁，知是佛子家。

苍松老不见，夭矫如龙蛇。霜皮自鳞皴，风梢互槎牙。

幽花似薝卜，清绝不可加。过庭送好音，异哉碧鸰伽。

我来不忍去，一步三咨嗟。终当解冠裳，从师卧烟霞。
春游
刘兼（唐代）

柳成金穗草如茵，载酒寻花共赏春。

先入醉乡君莫问，十年风景在三秦。

摇摇离绪不能持，满郡花开酒熟时。羞听黄莺求善友，

强随绿柳展愁眉。隔云故国山千叠，傍水芳林锦万枝。

圣主未容归北阙，且将勤俭抚南夷。
赠周善长省亲
熊禾（元代）

客路三千亲七十，行道无情亦沾臆。
阿娘七十更加四，阿翁七十更加八。
人生至乐那有是，君独胡为此役役。
五鼎珍羞不见多，一盂菽水堪为悦。
八方渺渺夕阳西，与君早決归来策。
高曾规矩父弓冶，君家正印斯文脉。
我生喜读平园文，到老更看梅谷集。
此翁岂弟真可人，直把文章事游剧。
庆儿二首望不浅，城山佳谶真端的。
相边佳作渐家数，慎真不觉誉儿癖。
更想高阳寿内辞，曾是修行嚥梅实。
二老随宜也自欢，终欠斑衣儿在侧。
须知团聚第一乐，此外蝇知总无益。
名骥坠地千里心，丹凤冲霄九秋翼。
萧曹事业已千千，当年岂要从刀笔。
丈夫未遇固脱略，时人孰测调元术。
平园相谱当相传，抚卷临风三叹息。
勗哉勗哉后之人，百世诗书尚余泽。
中秋玩月忆旧游作歌
钟大源（清代）

寒烟如织风飕飕，缲丝雨密飘复休。木犀狼藉固足惜，还恐良复孤中秋。

天公不随人所料，更余复色开清幽。鱼鳞碎作霁云片，须臾并少纤毫留。

碧空如水一万里，东海早见飞晶球。纱棂净映色皎皎，冰帘寒透光油油。

满衣冰彩不敢拂，朣融但讶摇双眸。中庭片地白于雪，影交竹柏疑雕锼。

清光如此不可负，逍遥谁继承天游。闲人之间莫如我，惜哉瑟缩同瓜牛。

忆昔轻强遇此夕，乘兴直上章门舟。榜人解意溯空阔，橹摇拍拍飞沙鸥。

生绡万幅忽倒卷，湿银千顷还低浮。西山岚气扑四面，南浦树影摇中流。

危樯隐现隔远霭，渔镫散乱随浮沤。俯讶镜忽波底堕，仰怯星欲空中投。

舟行那复记炳烛，酒徒拉杂舒清讴。座中有客善水调，和以铁笛惊潜虬。

喷波一跃势可怖，珠光错落谁能收。少焉人静月趖午，凉飙清露相夷犹。

置身浑似广寒窟，飘飘逸兴仙为俦。于今渺忽若梦寐，安栖幸较他乡优。

间吟静玩意未足，邻家美酝无妨求。姮娥劝汝一杯酒，莫便匿影蛾颦修。

来宵光景纵未缺，何异隔岁生离愁。况复阴晴未可度，径须达曙传觥筹。

雄鸡更勿遽腷膊，烛龙稳卧榑桑洲。
吴部院使人问疾医来既辞谢自讶二首 其二
陶益（明代）

攒眉不作白莲人，泉石膏肓病已真。竟日闭门惟谢客，祇馀鸥鹭自相亲。
句
折彦质（宋代）

石桥步月公居后，橘井烹茶我在先。
春溪恶寄孙常川
戴表元（宋代）

春溪恶，日日春风吹过客。
千车万辙不相嫌，一客歌来吹倒却。
万人借问客为谁，咸淳朝士今布衣，
声名欲隐人自知。君不闻孙兴公，
逃乱走入黎州峰。子孙百世居峰下，
往往翰墨余仙风。鹑衣藿食何足耻，
头白河清吾亦俟。向来南面五马车，
只饮西山一盂水。青牛处处迷行踪，
白鹤归来余故宫。道逢樵客知去过错，
迟君不来三日晚。溪水犹能作吴语，
似续君家遂初赋。
池上归道间即事二首
王迈（宋代）

寒食清明近，知春不久归。
眼惊红作阵，心爱绿成围。
宿鹭立晴漱，栖鸦掀夕晖。
狂游付年少，我已省前非。
次韵公实喜晴二首 其二
洪炎（宋代）

持璧还投鹊，镕金恨作犁。行吟乘晓月，扶杖入春泥。

愿学怀文豹，终惭秃角犀。徒歌无好语，野饭只羹藜。
咏怀
梅尧臣（宋代）

东方有野父，禳田一豚蹄。
复操一盂酒，祝谷满吾栖。
百金请救兵，所欲奢所齎。
彼何滑稽生，仰天独笑齐。
舟中偶书
陆游（宋代）

老子西游万里回，江行长夏亦佳哉！昼眠初起报茶熟，宿酒半佳闻雨来。
汉口船开催叠鼓，淮南帆落亚高桅。
四方本是丈夫事，白首自怜心未灰。
艮岳百咏 散绮亭
李质（唐代）

断虹飞雨过天涯，碧落浮云不复遮。明日阴晴真可卜，倚栏来此看馀霞。
暗香
徐其志（清代）

一痕血色，趁嫩晴可擪，梅根长笛。著意弄娇，总为高寒未轻摘。

休笑乌须渐白，有萧瑟，兰成吟笔。尽抱得，冷艳芳姿，和醉卧衾席。

香国。语正寂。似暗惜去年，别恨长积。寸心未竭，每踏春阳便先忆。

修竹还欹翠袖，眉际认，遥山凝碧。试说与，林下梦，可能记得。
送广州达珠二化士 其一
释慧空（宋代）

凡物不达何施为，惟其达者深所宜。如珠走槃自圆转，影迹不滞孤光随。

良由水达舟船通，道路达则车书同。心境达则机用活，事理达则人法空。

至于真达不疑处，鼎鼎舌头无剩语。杀人老贼今放憨，喝声雷送番禺雨。
蓼虫
王安石（宋代）

蓼虫事业无余习，刍狗文章不更陈。
隐几自怜居丧我，倨堂谁觉似非人。
难堪藏室称中士，祗合箕山作外臣。
尚有少缘灰未死，欲持新句恼比邻。
蒸暑思梁州述怀
陆游（宋代）

宣和之末予始生，遭乱不及游司并。
从军梁州亦少慰，土脉深厚泉流清。
季秋岭谷浩积雪，二月草木初抽萌。
夏中高凉最可喜，不省举手驱蚊虻。
藏冰一出卖满市，玉璞堆积寒峥嵘。
柳阴夜卧千驷马，沙上露宿连营兵。
胡笳吹堕漾水月，烽燧传到山南城。
最思出甲戍秦陇，戈戟彻夜相摩声。
两年剑南走尘土，肺热烦促无时平。
荒池昏夜蛙阁合，食案白日蝇营营。
何时王师自天下，雷雨澒洞收欃枪。
老生衰病畏暑湿，思卜鄠杜开紫荆。
酬李参军崇嗣旅馆见赠
陈子昂（唐代）

昨夜银河畔，星文犯遥汉。今朝紫气新，物色果逢真。

言从天上落，乃是地仙人。白璧疑冤楚，乌裘似入秦。

摧藏多古意，历览备艰辛。乐广云虽睹，夷吾风未春。

凤歌空有问，龙性讵能驯。宝剑终应出，骊珠会见珍。

未及冯公老，何惊孺子贫。青云傥可致，北海忆孙宾。
闲事杂题 其六
王彦泓（明代）

莫愁擎著凤凰雏，秀发明眸粉玉搓。低笑唤卿亲切看，阿侯姿貌似谁多。
蓝宪遣人往吴门移洛花未至而去 其一
洪适（宋代）

雒京隔绝花难得，茂苑移将信已通。世事好乖犹献鹄，雕栏不用怨东风。
送姜秀才游苏州
欧阳修（宋代）

忆从太学诸生列，我尚弱龄君秀发。
同时并荐几存亡，一梦十年如倏忽。
壮心君未减青春，多难我今先白发。
山花撩乱鸟绵蛮，更尽一樽明日别。
留献之初得孙
王炎（宋代）

蓝田美玉骊龙珠，天马之驹丹凤雏。
平生眼底未曾见，物以希有来珍奇，
世间尺子乏英骨，{左犭右屯}犬虽多安用为。
留侯丰下宜有后，更积阴德栽培之。
大儿崭然露头角，胸中箧笥罗诗书。
文章机杼有家法，睥睨云汉思高飞。
小儿学语解揖客，眼如点漆肤凝脂。
家庭有此万金产，何忧门户无光辉。
乃翁昨日坐堂上，津津黄气溢两眉。
女奴走报子舍喜，紫兰玉树生孙枝。
不须老释亲抱送，此真天上麒麟儿。
我来欲与汤饼客，对翁寿以金屈卮。
看渠一岁能识字，八岁笔驱文辞。
三衢之留世冠冕，公侯衮衮当无疑。
他年我未须发白，已见此子摩天衢。
次韵万乔年李唐英二绝 其一
王十朋（宋代）

七贤林下共忘机，更有新诗为发挥。竹叶一尊添逸兴，薰风吹散脸红微。
延祥寺故地
刘克平（明代）

觉路金绳得并过，诸天翘首望藤罗。怪来白马神功在，何必玄蜂旷宇多。

无树菩提从拂拭，有缘知识岂蹉跎。清泠一漱通公井，去住谁应佛祖诃。
题水牯庵二首
曾丰（宋代）

三十余年不踏泥，其如犹有角如蹄。
何当纪渻重驯养，四十日间如木鸡。
唐大飨拜洛乐章。禋和
武则天（唐代）

百礼崇容，千官肃事。灵降舞兆，神凝有粹。

奠享咸周，威仪毕备。奏夏登列，歌雍撤肆。
七夕寿伯兄六尺六一
林熙春（明代）

银汉悬弧六尺身，年华初度鬓初银。大荒劳苦纶巾旧，小阮殷初彩服新。

七七女牛同踰甲，双双鸿雁并生申。姜肱自是寻常事，共祝椿堂岁岁春。
颂一百则
释重顯（宋代）

妙峰孤顶草离离，拈得分明付与谁。
不是孙公辨端的，髑髅著地几人知。
曾无逸饷风澜十团扇报以七言
张镃（宋代）

君才霁月破阴分，因物还将比似君。
水上风云真解悟，目前意到便成文。
轻涛浡突羊头起，急溜爬髿虎爪分。
珍重南丰横别派，洗空浮浊几人群。
秦王卷衣
陈标（唐代）

秦王宫阙霭春烟，珠树琼枝近碧天。御气馨香苏合启，

帘光浮动水精悬。霏微罗縠随芳袖，宛转鲛鮹逐宝筵。

从此咸阳一回首，暮云愁色已千年。
同王秘校和同年五使君韶饯送严文守江阴
赵善括（宋代）

江左词章伯，朝端俊伟人。
燕居文会友，得志泽加民。
自是无心镜，俱传有脚春。
成风运斤斧，何处不参神。
因来诗有题桥之句呈陆农师 其二
孔平仲（宋代）

口吐丝纶一代英，央央旌旆发神京。小堂且作蕃宣守，寸晷昔闻弦诵声。

耳白于颜君有誉，言藏之默我无营。吕溪傅野何须出，山野嫌人问姓名。
同安官舍夜作二首 其二
朱熹（宋代）

窗户纳凉气，吏休散朱墨。无事一翛然，形神罢拘役。

暂愒岂非闲，无论心与迹。
读朱浮传
吕陶（宋代）

权归刺举已条陈，慱士非才贵得真。若也国恩殊不卖，单辞未必死功臣。
次韵吕由义见赠之什兼简若谷居仁
饶节（宋代）

行年本数奇，阅世复痴绝。巉然寒饿表，但未朋友缺。

晚得二三子，楚楚著行列。家学有师法，保身尽明哲。

堂皇建钟磬，户牖照玉雪。白晰采兰手，未负如意铁。

由来石中璞，不在苦分别。当时偶一见，顿使我心悦。

道丧古人远，君子或降节。狐裘傥羔袖，岂待蹠与桀。

若人苟相久，可以辅衰拙。欢喜奏微吟，聊嗣登歌阕。
张戡猎骑图卷
林泉生（宋代）

戎王小队猎秋野，豹尾服弓金络马。苍髯奚官喜追逐，隔马相呼意閒暇。

鞭梢生风箭飞雨，乌骓如龙犬如虎。沙平草浅狐兔肥，穹庐月寒归未归。
武昌雨
游朴（明代）

烟水悠悠敝客袍，金沙洲畔驻征艘。几番风送半帆雨，一夜江添数尺涛。

鸟道未忘青嶂湿，鹤楼空想白云高。矶头铁笛知谁听，只有人间万事劳。
苏幕遮·怀旧
范仲淹（宋代）

碧云天，黄叶地，秋色连波，波上寒烟翠。山映斜阳天接水，芳草无情，更在斜阳外。
黯乡魂，追旅思，夜夜除非，好梦留人睡。明月楼高休独倚，酒入愁肠，化作相思泪。(留人睡 一作：留人醉)
多病执热奉怀李尚书（之芳）
杜甫（唐代）

衰年正苦病侵凌，首夏何须气郁蒸。大水淼茫炎海接，

奇峰硉兀火云升。思沾道暍黄梅雨，敢望宫恩玉井冰。

不是尚书期不顾，山阴野雪兴难乘。
悼阿驹七首
刘克庄（宋代）

富贵威权得自由，收融二子杀杨修。
闲人于物无恩怨，那得仓舒只麽休。
奉和春初幸太平公主南庄应制
沈佺期（唐代）

主家山第早春归，御辇春游绕翠微。买地铺金曾作埒，

寻河取翠旧支机。云间树色千花满，竹里泉声百道飞。

自有神仙鸣凤曲，并将歌舞报恩晖。
悲歌二（一作《悲歌》，一作《短歌行》）
顾况（唐代）

我欲升天天隔霄，我欲渡水水无桥。我欲上山山路险，

我欲汲井井泉遥。越人翠被今何夕，独立沙边江草碧。

紫燕西飞欲寄书，白云何处逢来客。
偈六十三首
释道宁（宋代）

大道皎然，本无迷悟。
杳忘三际，超越上乘。
透古透今，非玄非妙。
通同法界，一种平怀。
古路无私，何人措足。
留别武陵袁丞
王昌龄（唐代）

皇恩暂迁谪，待罪逢知己。从此武陵溪，孤舟二千里。

桃花遗古岸，金涧流春水。谁识马将军，忠贞抱生死。
凤鸣有吉凶
戴复古（宋代）

鹊噪令人喜，鸦噪令人憎。
人心自分别，吉凶属禽声。
舜时有凤鸣，文王时亦鸣。
汉时凤亦鸣，六朝时亦鸣。
凤鸣有吉凶，人不子细听。
残春
陆游（宋代）

残春醉著钓鱼庵，花雨娱人落半岩。
岂是天公无皂白，独悲世俗异酸咸。
妄身似梦行当觉，谈口如狂未易缄。
已作沉舟君勿叹，年来何止阅千帆。
光绪庚寅出都赠沪江陆较书八首 其四
夏曾佑（清代）

长眉自照惜倾城，犹有孤芳独抱情。我识士龙天下士，可怜入洛误生平。
浣溪沙（重阳后一日极目亭）
叶梦得（宋代）

小雨初回昨夜凉。绕篱新菊已催黄。碧空无际卷苍茫。

千里断鸿供远目，十年芳草挂愁肠。缓歌聊与送瑶觞。
有感
项安世（宋代）

大江千里从西来，凭陵三峡喧如雷。
自矜万顷临一杯，涌起雪浪吞崔嵬。
一过荆门楚天阔，七泽茫茫如减没。
波神潜声不敢发，汩汩安流到吴越。
世间骄吝亦等耳，未见大方俱有已。
藩篱决破定无他，令人为赋江之水。
咏史二十二首 其十三 齐高祖
赵戣（宋代）

戡难功何补，欺孤计已深。尽饶摧导玉，那解贱黄金。
次韵赠赵岂卿吟啸公之孙乃父亦能诗
方回（元代）

大门祖父昔闻声，交臂差池恨晚生。
欲与万山修郡志，谁能三世擅诗名。
故知龙颔无鱼目，更觉松心异舜英。
字稳句圆经几炼，定应九转已丹成。
奉和牧翁陌上花三首 其三
柳如是（明代）

陌上花开花信稀，楝花风暖飏罗衣。残花和梦垂垂谢，弱柳如人缓缓归。
减字木兰花 董玄宰画禅小景册，次宝月韵
吴湖帆（清代）

凌云健笔。挥洒鹅溪藤一匹。妙腕能无。彷佛公孙剑气图。

郑虔三绝。好抵青莲杯影月。云白山青。惜墨寒林似李成。
题刘佥宪琴书清处
薛瑄（明代）

虚庵底处贮琴书，闻筑幽轩傍所居。竹叶分阴侵几席，松花和所点阶除。

调高爨尾初离匣，帙古芸香正满厨。好在希声与真意，一襟清思迥难如。
西郊
蔡襄（宋代）

晓盖西郊道，春光极太虚。
村风香晚稻，溪日曝寒鱼。
雀噪饥鹰下，山空病木疏。
归期侵杪岁，友思望吾庐。
袁民部茂文招饮不赴时予方拜腾越之命
陈克侯（明代）

清时才俊备金闺，何似名高汉柱题。夜值花深银箭彻，早朝天近玉绳低。

绨袍廿载劳相恋，露醑层霄阻并携。谁念一麾天万里，秋风匹马夜郎西。
水龙吟 秋城看西溪战舰水阅
陈维崧（清代）

豁然老眼新晴，戍楼下俯秋江远。严关金鼓，西风彩帜，盈川鹅鹳。

狎水黄头，淩风画鹢，银涛怒捲。笑喧阗错认，龙舟莲舸，惹士女，倾城看。

潇碧微涵镜面。有周侯、庙临溪岸。乱离重遇，英雄何在，登城长叹。

昔日波平，今朝浪骇，鱼龙蒸变。渐日斜人静，盈盈蘋蓼，弄陂塘晚。
次韵裴库部雪二首 其一
刘攽（宋代）

小雨驻云风借威，回眸千里玉山辉。涂人竟比麻衣色，野老时惊白雁飞。

梁苑正应延上客，齐宫遥想辟重闱。谁云自郐无讥者，一曲阳春可见微。
甘州遍·秋风紧
毛文锡（五代）

秋风紧，平碛雁行低，阵云齐。萧萧飒飒，边声四起，愁闻戍角与萧鼙。
青冢北，黑山西。沙飞聚散无定，往往路人迷。铁衣冷，战马血沾蹄，破蕃奚。凤皇诏下，步步蹑丹梯。
去陈二首 其一
刘攽（宋代）

近关蘧舍卫，接淅孔违齐。今日思狂简，儒生自滑稽。

归欤那愠见，去矣约轻赍。颍水清如镜，风波定弗迷。
句
杨谔（宋代）

顾前明主席，一间洛阳人。
雪后用东坡书北台壁诗韵二首 其一
刘天谊（清代）

点缀寒林莫辨鸦，谁将盐汁引羊车。纷如群玉飞来屑，巧取层冰散作花。

野店应多沽酒客，江舟仅见钓鱼家。也思乘兴寻安道，归路愁迷十字叉。
念奴娇 赠绿春夫人
归懋仪（清代）

空山流水，悄无言、领略美人幽意。一片聪明冰雪净，吹到芳香满纸。

倩月摹神，裁云作稿，唤得灵韵起。风生袖里，感君珍重缄寄。

遥想雅抱孤负，清芬难闷，终作骚人佩。眉月初三新有样，笔蘸春山浓翠。

兰韵偏清，蕙心是素，永结双头蕊。怜卿南郡，玉台佳话同纪。
济上閒居
李之仪（宋代）

闭阁焚香万虑澄，莫云身似打包僧。功名了未荣三事，理性容先契一灯。

丹灶鹤归休炷火，茶瓯客访旋敲冰。倦来却有登临兴，上彻层楼最上层。
颂古四首
释清旦（宋代）

世尊拈花，迦叶微花。
天际二轮，更相互照。
若能截断老瞿昙，闭目黄河只一跳。
自七曲祠下乘马至上亭二首 其二
程公许（宋代）

仗卫森严九虎关，从前错为敌人宽。那知黄竹瑶池梦，历尽青人蜀道难。

回首烟尘三辅隔，惊心风雨五更寒。淋铃一曲上亭驿，好并千秋金镜看。
诗二首
王梵志（唐代）

我有一方便，价值百匹练。
相打长伏弱，至死不入县。

他人骑大马，我独跨驴子。
回顾担柴汉，心下较些子。
寄徐斯远并成父弟
赵蕃（宋代）

淅沥夜来雨，萧条林下秋。
因之忆我弟，重以思吾俦。
农工方鼎来，蚕事已告休。
得无阴寒妨，知复多寡收。
微官本为贫，中道成倦游。
洪波政稽天，险路新摧辀。
吾俦与我弟，既喜应见忧。
忧我困一箪，喜我归故丘。
付与有定分，短长宁自谋。
相期黄发保，共勉素风修。
菩萨蛮 蜂蝶
钱涓（明代）

窥红惹绿身儿小。飞飞惯入芳林扰。伊也点鸦黄。个兮浅淡妆。

树头春意闹。翻逐邻家悄。风度远花香。知他飞那厢。
题翠微亭
李观（唐代）

竹根穿石嘴，松影入泉心。不致玄玄处，白云徒自深。
游清凉寺逢说命者傅会云帅垣星照西方
袁说友（宋代）

奔走才千里，辛勤说五行。
星躔初下照，君命趣东征。
万壑乾坤注，千艘日夜横。
江山看不暇，此役快平生。
偈五十三首 其三十八
释克勤（宋代）

无事处生事，无佛处现佛，无祖处示祖。且贵始末相符，头正尾正。

莫从百草巅头荐，觌面无私亘古今。
江干曲二首 其一
乔世宁（明代）

送君曾水上，临水即相思。不似钱塘水，潮来有信期。
和李巽伯少卿见怀
王庭圭（宋代）

骑鲸仙人本仙胄，不应暴落饥蛟口。长庚却复下人间，岛瘦郊寒皆缩手。

篇章迈往无故初，不共曹刘辙俱蹂。

此邦虽陋江山雄，异时间出欧阳九。公今诗句满江山，似觉衰容得春酒。

笔端猎猎生风雷，胸次煌煌焕星斗。生儿了事正作痴，亦恐痴儿未能了。

顷年胡骑猎夷门，兵拿不解谁当剖。大臣荐公来洛阳，舌翻波涛惊朝堂。

飞龙借马出建康，丑虏夜走尘沙黄。是时帝坐八绮窗，拟歌风起云飞扬。
飞阁
李廌（宋代）

飞阁凌波浮渺茫，碧山白云坐相忘。
好风历楯泛我袂，兴来取缨濯沧浪。
春夕旅怀
邓林（宋代）

万里东风故国情，十年几度凤凰城。
衡阳雁尽春三月，巫峡猿啼夜二更。
席上狂言因酒得，镜中华发为愁生。
静观富贵如云转，拂袖归来任俗争。
久寓泉南待一故人消息桂隐诸葛如晦谓客舍不可住借一园亭安下即事凡有十首 其五
戴复古（宋代）

寄迹小园中，一心安淡薄。每坐竹间亭，不知近城郭。

昨日看花竹，今日见花落。静中观物化，妙处在一觉。

委身以顺命，无忧亦无乐。
诸公招饮不赴诗送酒
阳枋（宋代）

薨薨飞蠓哦空檐，跃马官尘日上船。
故步明知常失却，剡溪兴尽不须前。
塞下曲四首 其三
王昌龄（唐代）

奉诏甘泉宫，总徵天下兵。朝廷备礼出，郡国豫郊迎。

纷纷几万人，去者无全生。臣愿节宫厩，分以赐边城。
南乡子·何处倚阑干
苏轼（宋代）

何处倚阑干。弦管高楼月正圆。胡蝶梦中家万里，依然。老去愁来强自宽。明镜借红颜。须著人间比梦间。蜡烛半笼金翡翠，更阑。绣被焚香独自眠。
寄明州于驸马使君三绝句
白居易（唐代）

有花有酒有笙歌，其奈难逢亲故何。

近海饶风春足雨，白须太守闷时多。

平阳音乐随都尉，留滞三年在浙东。

吴越声邪无法用，莫教偷入管弦中。

何郎小妓歌喉好，严老呼为一串珠。

海味腥咸损声气，听看犹得断肠无。
送伯中弟尉新喻
楼钥（宋代）

伯父盛德人，伯中实暮子。
不惟能象贤，气貌亦相似。
幼日读父书，结字得皮髓。
粹然金玉姿，少日期千里。
宁知游上庠，蹉跎困名第。
晚始著青衫，酸寒就一尉。
欻然报瓜时，往戍真乐事。
自惟群从希，惜别不能已。
中年重离别，况我衰如此。
亲故例作恶，况复於吾弟。
兹行岂得休，雅怀聊漫仕。
勿惮三年留，江南富山水。
尉曹官虽卑，去民最密迩。
一日斯必葺，职务毋少弛。
善保金石躯，离觞且同醉。
归来毕婚嫁，相从期暮齿。
教子以义方，忍贫授经史。
素业俱有传，见进未见止。
大儿方决科，如摘颔髭耳。
子尚徐其驱，中途听捷喜。